Son Goku

Dragoi Bola manga eta animeko fikziozko pertsonaia nagusia da. Izen hau «Mendebaldera Bidaia» literatura klasiko txinatarreko nobelako «Sun Wukong» pertsonaiaren izenetik dator. Goku Vegeta planetaren suntsipenetik bizirik iraun zuen "saiya" edo espazioko gerlari gutxietariko bat da. Bere saiya izena, euskal bikoizketan emandakoa,  da, ingelesezko  hitzaren eraldaketa da, eta honen esanahia *azenario* da.

Euskaraz Joseba Etxebarriak bikoiztu zuen.

## Biografia 
### Bulma ezagutu baino lehen 
Katxalot Bardocken semea da eta 737an jaio zen. Lur planetara bidalia izan zen Freezerrek Vegeta planeta suntsitu baino une batzuk lehenago. Katxaloten zeregina Lurra konkistatzea zen.

Lurrera iritsi zenean Son Gohan izeneko agure batek mendian aurkitu eta ilobatzat hartu zuen. Hark Son Goku izena eman zion. Hasieran Goku haur basatia zen, eta arazoak izan zituen bere heziketan. Behin Gokuk buruan kolpe gogor bat hartu zuen eta, oroimena galdu zuenez, Katxaloten eginbeharra ahaztu zuen; handik aurrera mutiko alai eta baketsu bihurtu zen. Aitonak arte martzialak irakatsi zizkion txikitatik, betiere modu egokian erabiltzeko esanez. Goku 10 urte zituelarik, gau batez pixa egitera irten zen basora, Ilargi betea ikustean tximu erraldoi bihurtu zen eta bere aitona hil zuen. Helduarora iritsi arte, Son Gokuk ez zuen jakin berak hil zuela Son Gohan. Aitonaren desagerpenak Son Goku 4 izarreko bolaren eta Makila Miragarriaren jabe egin zuen.

### Haurtzaroa 
Son Gokuk 12 urte zituela (nahiz eta berak orduan 14 urte zituela uste) Bulma izeneko neskatxa ezagutu zuen eta biek batera *Dragoi Bolak* bilatzeari ekin zioten. Hasierako zati honetan bilau ugari topatu zituzten, Oolong, Yamcha eta Puar edo Pilaf adibidez (azken hau kenduta besteak Gokuren lagunak bihurtuko ziren). Horiez gainera beste lagun batzuk ere egin zituen: itsas dortoka, Iratxo Dortoka edo Chichi. Lehen abentura honetan Iratxo Dortokaren itsas dortokari laguntzeagatik Kinton lainoa eskuratu zuen Gokuk, eta maisuari ikusitako Kame Hame Ha teknika famatua ikasi zuen.

Dragoi Bolen bilaketa burutu zuen Son Gokuk bere lagunekin, baina Shenron dragoia ikusi eta *Dragoi Bolak* berriz sakabanatzean, Iratxo Dortokarekin entrenatzera joan zen. Entrenamenduan zehar Krilin (Iratxo Dortokaren beste ikasle bat) eta Lunch (izaeraz eta itxuraz aldatzen zuen neska) ezagutu zituen. Hasierako harremana zaila izan arren, Goku eta Krilin lagun min izan ziren aurrerantzean. Hilabete batzuk entrenatzen aritu ondoren bi ikasleek Arte Martzialen 21. Mundu Txapelketan parte hartu zuten. Giran eta Nam garaitu ostean, Gokuk finaleraino heldu zen, eta borrokaldi luze eta parekatu baten ondoren Jackie Chunen aurka galdu zuen.

Horren ondoren Gokuk haurtzaroko abenturarik handiena bizi izan zuen, ordukoan Zapi Gorridun Armadari aurre egin behar izan baitzion. Horiek *Dragoi Bolen* bila zebiltzan, eta gure protagonistak berriz bere aitonak utzitako 4 izarreko bola berreskuratu nahi zuen. Abentura horretan Upa eta Bora ezagutu zituen, baita Karin maisua ere, Karin Dorreko zaindaria. Silver Koronela, White Jenerala eta Tao Pai Pai garaitu zituen, eta gero Zapi Gorridun Armada osoa desegiteko erabakia hartu zuen. Izan ere Tao Pai Paik Uparen aita hil zuen eta hau berpizteko asmoa zuen *Dragoi Bolak* erabiliz.

Behin Zapi Gorridun Armada garaitu eta 6 bola bildu zituen, baina 7.a ez zen Dragoi Radarrean ageri. Arazo honi konponbidea emateko Gokuk Baba Igarlearengana jo zuen, Krilin, Yamcha, Puar eta Uparekin batera. Babaren zerbitzuak eskuratzeko arte martzial txapelketa batean parte hartu behar izan zuten, bertan 5 arerio garaitu behar izan zutelarik. Son Gokuk azken 3 borrokariak garaitu zituen, horien artean bere aitona Son Gohan. Izan ere, Babak bazekien Gokuk beregana joko zuela eta Son Gohani bizidunen mundura 24 orduz itzultzeko aukera eman zion. Babak azken *Dragoi Bola* non zegoen esan zion Son Gokuri, (Pilafen eskutan zen) horrela Bora berpiztu ahal izan zuelarik.

### Nerabezaroa 
Urte batzuetan munduan zehar bidaiatu eta entrenatu ondoren 753. urtean Arte Martzialen 22. Mundu Txapelketa hasi zen. Bertan Goku eta bere lagun guztiak berriz elkartu ziren. Berriz ere finalera heldu zen Panputt eta bere lagun Krilin garaitu ondoren. Borroka gogor baten ondoren, eta oso gutxigatik izan bazen ere, Ten Shin Hanen aurka galdu zuen finala.

Azken txapelketa bukatu zen gauean bertan Krilin, Gokuren lagunik onena, Satan Bihotz Txikiren morroi baten eskuetan hil zen. Son Goku erabat sututa haren atzetik abiatu zen bere laguna mendekatzeko asmoarekin, baina morroiarekin ez zuen zereginik izan. Satan Bihotz Txiki garaitzeko aukera bakarra Karin maisuarengana jotzea izan zen, benetako *Ur Santua* edanez indar izugarria irabaziz. Horrela, nahiz eta Satanek betiko gaztetasuna eskuratu, Gokuk etsaia garaitzea lortu zuen eta munduaren salbatzaile bilakatu zen.

Zauriak sendatu ondoren Goku Ahalguztidunaren jauregira igo zen Makila Miragarria erabiliz. Bere helburua Shenron dragoia berpizteko eskatzea zen, horrela bere lagun Krilin, Iratxo Dortoka eta Chaoz berpizteko. Ahalguztidunak, etorkizunean mehatxu ilunak sentitzen baitzituen, honakoa eskatu zion Shenron berpiztearen ordainetan: Son Goku Ahalguztidunarenkin eta Popo jaunarekin 3 urtez entrenatu beharko zen.

### Helduaroa 
756. urtean Arte Martzialen 23. Mundu Txapelketa hasi zen. Son Gokuk ere parte hartu zuen, bere lagun guztiak berriz ere ikusiz. Ez zuen arazorik izan aurre-kanporaketak gainditzeko. Final laurdenetan neska ezezagun baten aurka irabazi zuen, gero jakin zen neska hau Chichi zela. Final erdietan Ten Shin Hani irabazi zion, azkenik finalean Gazte zelako baten aurka borrokatuz. Azken aurkari hau Satan Txiki zen, Santan Bihotz Txikiren semea. Borrokaldi luze eta gogor baten ondoren Gokuk irabazi zuen, eta lehen aldiz munduko txapeldun izendatu zuten. Son Gokuk Satan Txikiri joan zedin utzi zion, etorkizunean bere aurka berriz borrokatzeko asmoz. Txapelketaren bukaeran Goku eta Chichi ezkondu egin ziren.

#### Jatorriaren ezagupena: espazioko gerlariak 
Satan Txikirekin izandako borrokatik 5 urtera espaziotik mehatxu berri bat heldu zen. Hau Raditz saiya edo espazioko gerlaria zen, Son Gokuren anaia. Raditz Katxalotek bere konkista ondo burutu zuela ziurtatzera joan zen, eta ez zen txipia izan bere harridura Lurtarrak bizirik eta aske topatzean. Raditzek Son Gohan bahitu zuen, Gokuren eta Chichiren 4 urteko semea, Gokuk jatorrizko aginduak betetzera behartzeko. Son Goku, aldiz, Raditz garaitzea zuen buruan. Bakarka ezinezkoa zitzaionez, Satan Txikirekin elkartzea beste irtenbiderik ez zuen izan. Hiruren arteko borroka bortitz baten ostean, Gokuk Raditz atxiki eta geldiarazi zuen, bitartean Satan Txikik bere teknika berria baliatu ahal izan zuen, Goku eta Raditz, biak ala biak akabatuz. Mehatxu berri hau ezabatu zutela uste zuten, baina Raditzek beste arrisku bat iragarri zuen: bere bi senide, bera baino askoz indartsuagoak, urte baten buruan Lurrera joango ziren. Hauei aurre egiteko Son Goku beste munduan entrenatu zen, *suge-bidearen* beste erpinean bizi zen Kaito jainkoarekin. Honek *Kaitoren eraso* eta *Indar unibertsala* teknikak irakatsi zizkion.

Urtea igarotzean espazioko bi gerlariak, Vegeta eta Nappa, Lurrera iritsi ziren. Goku berpiztua izan zen, baina oraindik ez zen Lurrera heldu. Iritsi orduko Yamchak, Chaozek, Ten Shin Hanek eta Satan Txikik bizia galdu zuten. Son Gokuk Nappa erraz garaitu zuen, baina Vegetaren aurka, nahiz eta Kaitok irakatsitako teknikak erabili, bere semearen eta lagunen (Krilin eta Yagi) laguntza behar izan zuen. Krilin Vegeta hiltzeko zegoen unean, Gokuk horrelakorik ez egiteko eskatu zion. Ondorioz Vegetak bizirik ihes egin zuen.

#### Namekera bidaia eta goi gerlariaren kondaira 
Borrokaldi honen ondorioz Goku ospitalean ingresatu zuten, larriki zaurituta baitzegoen eta Karinek ez zeukan Indaba Miragarririk. Behin sendatuta Namek planetara abiatu zen Bulmaren aitak eraikitako espazio-ontzi batean, bere barnean Lurrekoa baino 100 aldiz grabitate indar handiagoarekin entrenatzen jardun zuen bidaian zehar. Ordurako, Bulma, Krilin eta Son Gohan Nameken ziren (Ahalguztidunaren espazio-ontzia erabiliz joan ziren), bertako *Dragoi Bolak* bilatzen, baina zoritxarrez Vegeta ere han zen, baita Freezer eta bere Eraso Indar Bereziak ere. Goku Namekera iritsi zenean Vegeta, Son Gohan eta Krilin Rikumen aurkako borrokaren ondorioz zaurituta zeuden, baina Indaba Miragarriei esker sendatu ziren. Indar Berezien aurkako gudan Son Goku Ginewren gorputz aldaketaren teknikaren biktima gertatu zen. Zorionez, Indar Bereziak garaitu eta bere gorputza berreskuratzea lortu zuen, jipoi latza jasan bazuen ere. Vegetak senda-makina baten barruan ezarri zuen, Freezerren aurkako borrokan bere laguntza beharko zuelakoan. Guztiz sendatu ondoren, Goku Freezerren aurka borrokatu zen. Freezerrek Krilin hil zuenean Son Goku sutan jarri zen, Freezerri ikara sortarazten zion kondairetako Goi Gerlaria bihurtuz. Egoera honetan garaitu zuen Gokuk Freezer, eta planeta lehertzear zegoela Indar Berezien kapsula batean ihes egitea lortu zuen.

#### Zapi Gorridun Armadaren mendekua 
**Gokuren** kapsula Yardrat planera joateko programatuta zegoen, eta bertan sendatu zen. Gainera planetako biztanleek teknika berri bat irakatsi zioten: Bat-bateko lekualdaketa. Gero Lurrerantz bidean jarri zen, izan ere Freezer hilik ez zegoela eta Lurrera joateko asmoa zuela antzeman baitzuen. Son Gokuk Trunks ezagutu zuen Lurrera iristean, hau ere Super Saiya zen eta Freezer eta bere aita King Cold hil zituen neke handirik gabe. Trunks etorkizunetik etorri zen eta Gokuk izango zuen bihotzeko gaitzaz ohartarazi zion, baina horrentzat botika ere bazekarren. Honetaz gain, 3 urteren buruan agertuko ziren ziborg maltzurren berri ere eman zion.

Azken 3 urteetan arrisku berriari aurre egiteko entrenatzen egon ondoren, 767ko maiatzaren 12an, Trunksek aurrikusitako lekuan eta orduan, Zibor 19 eta Zibor 20 agertu ziren. Hauek Gokuren aurka borrokatu ziren, baina momentu horretan bihotzeko gaixotasunak erasan zion. Gaixotasuna gainditzean Son Gohanekin *Espazio eta denboraren gelan* entrenatzea erabaki zuen, izan ere Zibor 16, Zibor 17 eta Zibor 18 esnatu ziren, eta itxuraz aurreko bi ziborrak baino askoz indartsuagoak ziren. Gainera mehatxu berria agertu zen; Cell deituriko munstroa. 10 eguneko entrenamenduaren ondoren, Son Goku eta bere lagun guztiak Cellen Jokoan parte hartzera joan ziren. Goku izan zen Cellen aurka borrokatu zen lehena, baina berehala etsi zuen bere semeari bidea utziz. Hala ere, Son Gokuk bigarren aldiz galdu zuen bizia aldi hartan, mundua desegiteko autosuntsitze prozesuan zen Cell maltzurra Kaitoren planetara eraman baitzuen, lurra salbatzearren.

#### *Beste Munduko* txapelketa 
: ***Oharra:** pasarte hau ez da mangan agertzen.*
*Beste Munduan* Son Gokuk Kaitorenkin entrenatzen jarraitu zuen. Arte martzialen txapelketa batean parte hartu zuen, finalean Paikuhanen aurka izanik. Azken borrokaldi hau berdinketa batean bukatu zen.

#### Booren mehatxua 
Arte Martzialen 25. Mundu Txapelketan Goku bere lagunekin elkartu zen berriz ere, Babaren laguntzarekin 24 ordu Lurrean igaroz. Modu honetan bere bigarren semea, Son Goten, ezagutu zuen. Hala ere Lurrera heldu bezain pronto arazoak hasi ziren. Kaio Shin eta Kibito ezagutu zituen, eta hauek Babidi, Bibidi eta Boo Ahaltsuaren kontuak azaldu zioten. Arriskuaren garrantzia ulertuz, Gokuk eta bere lagunek Kaio Shini laguntzea erabaki zuten Booren bila joanez. Babidiren gordelekuan, lur azpian gordetako espazio-ontzia, Yakonen aurka borrokatu zen, arazorik gabe irabaziz. Geroago Vegetaren aurka borrokatu zen, honek Babidiri esker indar izugarria eskuratu zuelarik. Babidik borroka honetan jasandako zaurietatik Boo Ahaltsua esnatzeko energia lortu zuen. Booren indarraz konturatzean bi saiyak borrokatzeari utzi zuten, eta Vegetak Goku konorte barik utzi zuen, gero munstroarekin borrokatzeko. Sena berreskuratu ondoren Booren aurka borrokatu zen 3. mailako Super Saiya bihurtuz, hala ere egoera honek energia asko eskatzen zuen Lurrean gelditzen zitzaion denbora laburtuz. Denbora honetan Trunks eta Goteni *Bateraketa* teknika azaldu zien.

Berriz *Beste Munduan* zela bere seme Son Gohan ez zela hil jakin zuen. *Bat-bateko lekualdaketa* erabiliz Kaio Shinen mundura joan zen, semea bertan entrenatzen baitzebilen. Hau gero Kaio Shin Agurearekin entrenatuko zen, eta bitartean Gokuk kristalezko bolatik ikusten zuen lurrean gertatzen ari zena. Agureak bere bizitza Son Gokuri eman zion, hau bere semearekin elkar zedin Potala belarritakoak erabiliz. Baina hau ezin izan zuen egin, Book Son Gohan xurgatu baitzuen, baina bat-batean Vegeta lurrean agertu zen (Babaren laguntzaz) eta berarekin bateratu zen Vegeku gerlaria sortuz. Vegeku Booren barruan sartu zen, bertan berriz Goku eta Vegetan bananduz eta bere lagunak askatuz. Modu honetan Boo-k bere jatorrizko itxura hartu zuen, eta berehala Lurra suntsitu zuen. Gokuk Booren aurkako borron jarraitu zuen Kaio Shinen planetan, baina ezin garaiturik, Indar Bola izugarri bat egitea erabaki zuen, Boo guztiz suntsituz eta bakea berriro ekarriz.

#### Azken nahia betea 
10 urte beranduago, 784an, Arte Martzialen 28. Mundu Txapelketa ospatu zen. Bertan Ooben aurka borrokatu zen, Boo gizaki on baten barruan berriz jaioa. Eta honen ondoren Goku Oob entrenatzera joan zen.

: ***Oharra:** mangako istorioa hemen amaitzen da.*

### Berriz ere Goku txiki 
Ooben entrenamendua amaitutzat eman zuenean, 789. urtean, Pilafek Erabateko Dragoi Bolak aurkitu zituen eta Son Goku haur bihurtzea eskatu zuen. Baina oraingoan bolak unibertso osoan zehar sakabanatu ziren, eta urte baten buruan Lurrera itzultzen ez baziren planeta suntsitua izango zen. Orduan Goku, Trunksekin eta Panekin (Gokuren iloba) batera, bolen bila hasi zen Bulmak eraikitako espazio-ontzian. Planeta askotan egon ondoren eta etsai ugariren aurka borrokatu ondoren, Mu Doktorearen egitasmoa ezagutzen du: Ume izeneko mutantea sortzea unibertsoa azpiratzeko. Ume ustez menperatu ostean, gelditzen zitzaien bolak eskuratu eta Lurrera joan ziren. Baina heltzean Umek Lurreko lagunak kontrolpean zituen, eta Vegeta Umeren aurka borrokatu behar izan zuen. Nahiz eta 3. mailako Super Saiya bihurtu ezin izan zuen irabazi. Kaio Shinek heriotzatik salbatu zuen eta bere planetara eraman zuen. Entrenamendu gogor baten ondoren eta isatsa berriz irten zitzaiolako Goku Super Gorila Erraldoi bihurtu zen. Azkenean 4. mailako Super Saiya bihurtu zen Ume guztiz menperatuz, Kame Hame Ha batez eguzkira bidaliz.

Bakezko aro motz baten ondoren, zeruan zulo bat agertu zen, Lurra eta *Beste Mundua* lotzen zituena. Zulo hau infernuan zeuden Gero eta Mu doktoreen elkarlanaren ondorioa izan zen. Goku hiltzeko erabateko plana burutu zuten: beste munduan beste Zibor 17 bat sortu zuten, gero jatorrizko Zibor 17rekin bateratzeko, horrela Super Zibor 17 jaioko zen. Honen ondorioz infernuko izaki hilak bizidunen mundura joatea ahalbidetu zuen. Hala ere Son Goku infernura joan zen, irtenbide gabe infernuan harrapatuta gelditu zen Freezerren eta Cellen aurka borrokatzen. Denderi esker Gokuk infernutik ihes egitea lortu zuen. Bitartean Lurrean gerlariek berpiztutako deabruak garaitu zituzten, baina Super Zibor 17ren aurka ezinean aurkitzen ziren. Orduan Son Goku eta Ziborg 18ren artean Super Ziborra akabatzea lortu zuten.

Azken gudan hildako jendea berpizteko asmoz Shenron deitzen dute, baina denon harridurarako *Dragoi Bolak* zartatuta zeuden eta dragoi ilun bat agertu zen. Herensuge hau beste zazpitan banatu zen, bakoitza bola bat gorputzean sartuta zuelarik. Son Gokuk eta lagunek 6 dragoi garaitu zituzten, baina azkenaren aurka borrokatzean, honek beste 6 bolak bereganatu zituen super dragoi bat bihurtuz. Goku eta Vegeta bateratzean, Gogeta gerlaria sortuz, 4 mailako Super Saiya bihurtuz azken etsaia garaitu zuten. Honen ondoren benetako Shenron agertu zen berriz ere, denbora luze batean gurarik beteko ez zuela esanez. Azkenean Son Goku Shenronekin batera joan zen, bere gorputzean 7 *Dragoi Bolak* xurgatuz.

## Etorkizuneko Son Goku 
Son Gokuren bizitzak beste denbora lerro bat marraztu zuen, Trunks datorren etorkizunean hain zuzen ere. Bere bizitza aurrekoaren berdina zen bihotzeko gaitza pairatu zuen arte. Denbora lerro honetan ez zen Trunks etorri gaixotasun honen berri ematera, eta ondorioz ez zegoen honi aurre egiteko sendagairik. Gauzak horrela, gaitzak aurrera egin zuen Gokuren heriotza eraginez.

## Familia 
## Erreferentziak 
## Kanpo estekak